കുഞ്ഞാമിന കൊലക്കേസിന് നാലുവര്ഷം പ്രതീക്ഷ, പുതിയ അന്വേഷണ സംഘത്തില് കണ്ണൂര്: ഇരിക്കൂര് സിദ്ധിഖ് നഗറില് കുഞ്ഞാമിനയെന്ന അറുപതുകാരി കൊല്ലപ്പെട്ടിട്ട് നാലുവര്ഷം കഴിഞ്ഞിട്ടും പ്രതികളെപ്പറ്റി സൂചനയില്ലാതെ അന്വേഷണ സംഘം. ലോക്കല് പൊലീസില് നിന്ന് ക്രൈംബ്രാഞ്ചിന് കൈമാറിയ കേസില് നാഷണല് ക്രൈം റെക്കാഡ്സ് ബ്യൂറോയുടെ ക്രൈം ആന്റ് ക്രിമിനല് ട്രാക്കിംഗ് ശൃംഖലയില്നിന്നുള്ള വിവരങ്ങള്കൂടി പ്രയോജനപ്പെടുത്താന് പുതിയ അന്വേഷണസംഘം തീരുമാനിച്ചതോടെ പ്രതികള് ഉടന് പിടിയിലാകുമെന്ന പ്രതീക്ഷയിലാണ് നാട്ടുകാര്. 2016 ഏപ്രില് 30നാണ് കുഞ്ഞാമിനയെ ഇരിക്കൂറിലെ ക്വാര്ട്ടേഴ്സില് കൊല്ലപ്പെട്ട നിലയില് കണ്ടത്. അന്യസംസ്ഥാനക്കാരായ പ്രതികളുടെ ചിത്രങ്ങള് പൊലീസിന് കിട്ടിയെങ്കിലും ഇവരെ ഇനിയും തിരിച്ചറിയാന് കഴിഞ്ഞില്ല. അമ്മയും മക്കളുമെന്ന് സംശയിക്കുന്ന മൂന്നംഗ സംഘമാണ് കൃത്യത്തിന് പിന്നിലെന്ന് കണ്ടെത്തിയതിന്റെ അടിസ്ഥാനത്തിലാണ് ഇവര്ക്കായി അന്വേഷണം ശക്തമാക്കിയത്. കൊലക്കേസ് പ്രതികള് രാജ്യത്തെ 15 സംസ്ഥാനങ്ങളിലെങ്കിലും കുറ്റകൃത്യങ്ങളില് ഏര്പ്പെട്ടതായി പൊലീസിന് സൂചന ലഭിച്ചതിനെ തുടര്ന്നാണ് ദേശീയതലത്തിലുള്ള അന്വേഷണത്തിന് പൊലീസ് സംഘം തയ്യാറായത്. ക്രൈം ആന്റ് ക്രിമിനല് ട്രാക്കിംഗ് നെറ്റ്വര്ക്ക് സിസ്റ്റം സി.സി.ടി.എന്.എസ് എന്ന പേരിലുള്ള സംവിധാനം നേരത്തെയുണ്ടെങ്കിലും അടുത്ത കാലത്ത് ഇതില് വന്ന വിവരശേഖരണം വിപ്ലവകരമാക്കുന്ന മാറ്റം, കേസ് അന്വേഷണത്തില് പ്രയോജനപ്പെടുത്താനാണ് അന്വേഷണ സംഘത്തിന്റെ ലക്ഷ്യം.രാജ്യത്തെ എല്ലാ പൊലീസ് സ്റ്റേഷനുകളെയും ബന്ധിപ്പിക്കുന്ന ഇതില് അന്വേഷണത്തിന് സഹായിക്കുന്ന നവീന ആപ്പുകളും കൂട്ടിച്ചേര്ക്കപ്പെട്ടിട്ടുണ്ട്. ഒരേ രീതിയിലുള്ള കുറ്റകൃത്യത്തിന് രാജ്യത്തെവിടെ പ്രഥമവിവര റിപ്പോര്ട്ട് രജിസ്റ്റര് ചെയ്താലും ഇതിലൂടെ തിരിച്ചറിയാം. പ്രതികളെ മുമ്ബ് കണ്ടിട്ടുള്ളവരും കേസുമായി ഏതെങ്കിലും തരത്തില് ബന്ധപ്പെട്ടവരുമായ 256 പേരുടെ വാട്സാപ്പ് കൂട്ടായ്മയും പൊലീസ് ഉണ്ടാക്കിയിട്ടുണ്ട്. റൂറല് ക്രൈംബ്രാഞ്ച് ഡിവൈ.എസ്.പി. പി.വി. മനോജ് കുമാറിന്റെ നേതൃത്വത്തിലുള്ള പുതിയ സംഘം ജൂണിലാണ് അന്വേഷണം ഏറ്റെടുത്തത്. കൊലനടത്തിയത് കവര്ച്ചയ്ക്കായി ? ആളുകളെ പറഞ്ഞ് വിശ്വസിപ്പിക്കുന്നതില് വൈദഗ്ദ്ധ്യമുള്ള, അമ്മയും മകളും മകനും എന്ന് തോന്നിക്കുന്ന രണ്ട് സ്ത്രീകളും ഒരു പുരുഷനും അടങ്ങുന്ന സംഘം പണവും സ്വര്ണവും മോഷ്ടിക്കാന് ലക്ഷ്യമിട്ട് കുഞ്ഞാമിനയെ കൊലപ്പെടുത്തിയെന്നാണ് നിഗമനം. വിവിധ സംസ്ഥാനങ്ങളിലായി ഇവര് വഞ്ചിച്ച 105 പേരുടെ മൊഴി പൊലീസ് രേഖപ്പെടുത്തിയിരുന്നു. കുഞ്ഞാമിനയെ കൊലപ്പെടുത്തിയശേഷം ഗുജറാത്തിലെ സൂററ്റില് പ്രതികളെ കണ്ട ശിവമോഗയിലെ ജെബിബുള്ളയുടെ മൊഴിയും ഇതിലുള്പ്പെടുന്നു. മൂന്നുപ്രതികളുടെയും ചിത്രങ്ങള് ഉപയോഗിച്ച് പൊലീസ് പലതവണ ലുക്ക് ഔട്ട് നോട്ടീസ് പുറപ്പെടുവിച്ചെങ്കിലും ഒരുതുമ്ബും കിട്ടിയില്ല. 2016 ഏപ്രില് 30ന് രാവിലെ 10നും വൈകിട്ട് അഞ്ചിനുമിടയിലാണ് കുഞ്ഞാമിന കൊല്ലപ്പെട്ടത്. കസേരയിലിരുത്തി മാസ്കിംഗ് ടേപ്പ് കൊണ്ട് ദേഹമാകെ വരിഞ്ഞു ചുറ്റി വായില് തുണി തിരുകി സ്ക്രൂ ഡ്രൈവര് കൊണ്ട് നെഞ്ചത്തും വയറിലുമായി 19 തവണ ആഴത്തില് കുത്തി മുറിവേല്പ്പിച്ചാണ് കൊലപ്പെടുത്തിയത്. സിദ്ദിഖ് നഗര്ഇരിക്കൂര് റോഡിന്റെ വലതുവശത്ത് മകന് ഹസന്റെ ഇരുനില ക്വാര്ട്ടേഴ്സിന്റെ താഴത്തെ നിലകളിലൊന്നിലായിരുന്നു കുഞ്ഞാമിന താമസിച്ചിരുന്നത്. വലിയ തോതില് നടത്തിയിരുന്ന തുണി ബിസിനസ് പരാജയപ്പെട്ടുവെന്നും ഭര്ത്താവ് ഗള്ഫിലാണെന്നും പറഞ്ഞ് മൂന്നു മാസം മുമ്ബാണ് പ്രതികള് ഇവിടെ ആദ്യം എത്തിയത്. മനസ്സലിഞ്ഞ് നാട്ടുകാര് ചേര്ന്ന് 5000 രൂപ പിരിവെടുത്തു കൊടുത്തു. ഫോണ് നമ്ബര് നല്കിയും നന്ദിപറഞ്ഞും ദൂരെസ്ഥലത്ത് ബിസിനസ് തുടങ്ങാനെന്ന് പറഞ്ഞാണ് ഇവര് മടങ്ങിയത്. സഹായിച്ചവരുടെ ഫോണില് ഇടയ്ക്കിടെ ബന്ധപ്പെട്ടിരുന്ന ഇവര് രണ്ടു മാസം കഴിഞ്ഞ് മടങ്ങിവന്നു. ബിസിനസ് പച്ചപിടിച്ചെന്നും പിരിച്ചു നല്കിയ 5000 രൂപ തിരികെ തരാന് വന്നുവെന്നുമാണ് പറഞ്ഞത്. അത് നാട്ടുകാര്ക്ക് അത്ഭുതമായി. ആരും പണം തിരികെ വാങ്ങിയില്ലെങ്കിലും ഇവര് നാടിന്റെ വിശ്വാസം ആര്ജജിച്ചു. ഇരിക്കൂറില് താമസിച്ച് ബിസിനസ് തുടരാന് ആഗ്രഹിക്കുന്നുവെന്ന് പറഞ്ഞപ്പോള് നാട്ടുകാരില് ചിലര് ഇവര്ക്ക് ഹസ്സന്റെ ക്വാര്ട്ടേഴ്സില് താമസം ഏര്പ്പാടാക്കി. ക്രമേണ കുഞ്ഞാമിനയും പരിസരവാസികളുമായി ഇവര് ആത്മബന്ധത്തിലായി. അമ്മാവന്റെ നിര്ദേശപ്രകാരം നടത്തുന്ന ജീവകാരുണ്യ പ്രവര്ത്തനമെന്ന് പറഞ്ഞ് കുറെ പേര്ക്ക് സൗജന്യമായി തുണി കൊടുത്തു. ചാരിറ്റി പ്രവര്ത്തനങ്ങള് നടത്തുന്ന അമ്മാവന് അയച്ചു കൊടുക്കാനെന്ന് പറഞ്ഞ് കുറേപ്പേരില്നിന്ന് തിരിച്ചറിയല് കാര്ഡിന്റെ പകര്പ്പ് വാങ്ങി. സാമ്ബത്തിക സഹായം ലഭിക്കുമെന്ന പ്രതീക്ഷയില് നിര്ദ്ധനായ നിരവധി പേര് തങ്ങളുടെ ആധാര് കാര്ഡിന്റെയും ഇലക്ഷന് തിരിച്ചറിയല് കാര്ഡിന്റെയും കോപ്പികള് കൈമാറുകയും ചെയ്തു. തക്കം പാര്ത്തത് അരും കൊലയ്ക്ക് വിദേശത്ത് പോകാനുള്ള രേഖകള് ശരിയാക്കാന് കുഞ്ഞാമിനയുടെ മക്കള് മട്ടന്നൂരില് പോയ ദിവസമാണ് കൊല നടത്തിയത്. മക്കള് പോകുമെന്ന് തലേന്ന് ഇവര് മനസ്സിലാക്കിയിരുന്നു. കൃത്യം ചെയ്ത് മുങ്ങാനുള്ള മുന്നൊരുക്കമായി തങ്ങളുടെ വിലകൂടിയ ഫോണ് ഇരിട്ടിയില് ഒരു കടയില് വിറ്റു. നേരത്തെയുള്ള ചെറിയ ഫോണ് മാത്രം കൈവശം വച്ചു. കൊല നടന്ന ദിവസം രാവിലെ ഇവര്ക്ക് കുഞ്ഞാമിനയാണ് ചോറുകൊടുത്തത്. മക്കള് പോയതോടെ ഒറ്റയ്ക്കായ കുഞ്ഞാമിനയെ ഇവര് കൈകാലുകള് കൂട്ടിക്കെട്ടി കസേരയിലിരുത്തി. മാലയും മോതിരവും ഊരിയെടുത്ത ശേഷം വീട്ടില് സ്വര്ണവും പണവും ഇരിക്കുന്ന സ്ഥലം പറയാന് ആവശ്യപ്പെട്ടാണ് സ്ക്രൂഡ്രൈവര് കൊണ്ട് പല തവണ കുത്തിയതെന്ന് പൊലീസ് കരുതുന്നു. കുഞ്ഞാമിന ധരിച്ചിരുന്ന കമ്മല് റോള്ഡ് ഗോള്ഡിന്റെതാണെന്ന് തിരിച്ചറിഞ്ഞ് അത് നിലത്തേയ്ക്ക് വലിച്ചെറിഞ്ഞു, അതില് ഒരു വളയും ഉണ്ടായിരുന്നു. പക്ഷേ, ഇത് സ്വര്ണമായിരുന്നു. കൊലയ്ക്കു ശേഷം വീടു പൂട്ടി പത്തരയോടെ ഓട്ടോറിക്ഷയില് മട്ടന്നൂരെത്തിയ പ്രതികള് മറ്റൊരു ഓട്ടോയില് തലശ്ശേരിയിലെത്തി. അവിടെനിന്ന് ട്രെയിനില് മംഗളൂരുവിലേക്ക് പോയി. അവിടന്നാണ് സൂറത്തിലേക്ക് കടന്നത്. ഈ യാത്രയ്ക്കിടയിലാണ് മുന് പരിചയക്കാരനായ ജെബീബുള്ള സൂററ്റില്നിന്ന് കുറഞ്ഞ വിലയ്ക്ക് തുണിയെടുക്കാന് സഹായിക്കണമെന്ന് പറഞ്ഞ് വിളിച്ചത്. നേരത്തെ പറഞ്ഞതല്ലേ സൂറത്തിലേക്ക് വരാനെന്ന് പറഞ്ഞ പ്രതികള് ഇയാളെ സൂറത്തിലേക്ക് വീണ്ടും ക്ഷണിച്ചു. ഇതനുസരിച്ച് അവിടെ എത്തിയ ജെബീബുള്ളയുടെ പണമത്രയും വാങ്ങിയെടുത്തു. തുടര്ന്ന് തുണിയുമായി വരാമെന്ന് പറഞ്ഞ് നഗരത്തിലെ തിരക്കേറിയ മാര്ക്കറ്റിനടുത്ത് നിര്ത്തിയശേഷം അവര് മുങ്ങുകയായിരുന്നു. പിന്നീട് ഇവരെ ആരും കണ്ടവരില്ല. അങ്ങനെ ഒരാളെ കണ്ടെത്താന് പൊലീസിന് ഇതുവരെ സാധിച്ചിട്ടില്ല എന്നതാണ് സത്യം.